আজ রাতেই মালয়েশিয়া যাচ্ছেন ৫৩ কর্মী
২০১৯ সালে কর্মী নেওয়া বন্ধের পর আজ সোমবার রাতে প্রথমবারের মতো ৫৩ জন কর্মী মালয়েশিয়া যাচ্ছেন।
৫৩ জন কর্মীর প্রথম দলটি আজ রাত সোমবার রাত ১১টা ৪০ মিনিটে হযরত শাহজালাল আন্তর্জাতিক বিমানবন্দর থেকে এ কে ৭০ ফ্লাইটে মালয়েশিয়ার উদ্দেশ্যে যাত্রা করবে।
জনশক্তি কর্মসংস্থান ও প্রশিক্ষণ ব্যুরোর মহাপরিচালক মো. শহীদুল আলম এক বিজ্ঞপ্তিতে এ তথ্য জানিয়েছেন।
এর মধ্যে দিয়ে ৩ বছরের বেশি সময় বন্ধ থাকার পর মালয়েশিয়ার শ্রম বাজার বাংলাদেশি কর্মীদের জন্য খুলে দেওয়া হলো।
২০১৩ সালে জিটুজি পদ্ধতিতে এবং পরবর্তীতে ২০১৭ ও ২০১৮ সালে জিটুজি প্লাস পদ্ধতিতে প্রায় আড়াই লাখের বেশি কর্মী মালয়েশিয়া যান। পরে ২০১৯ সালে মালয়েশিয়া কর্মী নেওয়া বন্ধ করে দেয়।
পরে বাংলাদেশ সরকার মালয়েশিয়ার শ্রমবাজার বাংলাদেশী কর্মীদের জন্য উন্মুক্ত করার চেষ্টা চালায়।
২০২১ সালের ১৯ ডিসেম্বর দুই দেশের মধ্যে এ বিষয়ে সমঝোতা স্মারক সই হয়। পরে রিক্রুটিং এজেন্সি মেসার্স সিমপ্লেক্স ইন্টারন্যাশনালের নামে মন্ত্রণালয় ৩২৫ জন কর্মীর নিয়োগ অনুমতি দেয়।
এ পর্যন্ত প্রবাসী কল্যাণ ও বৈদেশিক কর্মসংস্থান মন্ত্রণালয় ১৯টি রিক্রুটিং এজেন্সির মাধ্যমে মোট ৩ হাজার ২২ জন কর্মী নিয়োগের অনুমতি দিয়েছে।

২০১৯ সালে কর্মী নেওয়া বন্ধের পর আজ সোমবার রাতে প্রথমবারের মতো ৫৩ জন কর্মী মালয়েশিয়া যাচ্ছেন।